РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину,туризам и енергетику

10 Број 06- 2/203-13

17. јул 2013. године

Б е о г р а д

ЗАПИСНИК

22. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 29. МАЈА 2013. ГОДИНЕ

Седница је почела у 12,20 часова.

Седницом је председавала Александра Томић, председник Одбора.

Поред председника, седници су присуствовали чланови Одбора: Зоран Анђелковић, Владимир Илић, Драгомир Ј. Карић, Миодраг Николић, Зоран Пралица, Бошко Ристић, Кенан Хајдаревић и Петар Шкундрић.

Седници су присуствовали заменици чланова Одбора: Радован Раичевић, (заменик члана Одбора Небојше Берића) и Дејан Рајчић (заменик члана Одбора Велимира Станојевића).

Седници нису присуствовали чланови Одбора: Небојша Берић, Иван Јовановић, Бранка Каравидић, Радојко Обрадовић, Душан Петровић, Ненад Поповић, Славица Савић и Велимир Станојевић.

Седници је присуствовали народни посланици Маријан Ристичевић и Марко Атлагић, који нису чланови Одбора.

Седници су, на позив председника, присуствовали Александар Љубић и Горан Петковић, државни секретари у Министарству финансија и привреде; Драгијана Радоњић Петровић, посебни саветник министра финансија и привреде; Нина Самарџић, помоћник министра финансија и привреде у Сектору за развој предузетништва и конкурентност; Златко Миликић, помоћник министра финансија и привреде у Сектору за финансијски систем; Иван Симић, директор Пореске управе; Милан Кнежевић, потпредседник Асоцијације малих и средњих предузећа и предузетника Србије и Миланка Јездимировић, члан; др Љубомир Маџар, економиста; др Мирослав Здравковић, уредник сајта Макроекономија; Ивица Цветановић, председник Конфедерације самосталних синдиката; Драгољуб Рајић, директор Уније послодаваца Србије и Душан Коруноски, генерални секретар Уније послодаваца Србије

На предлог председника, Одбор је једногласно утврдио следећи

Д н е в н и р е д

1. Стање у привреди Србије у сектору малих и средњих предузећа

На основу члана 44. Пословника Народне скупштине седница је одржана заједно са Одбором за финансије, републички буџет и контролу трошења јавних средстава.

Уводна излагања ду поднели Драгољуб Рајић, директор Уније послодаваца Србије, Милан Кнежевић, потпредседник Асоцијације малих и средњих предузећа и предузетника Србије и Миланка Јездимировић, члан АМСРС, Ивица Цветановић, председник Конфедерације самосталних синдикатa, др Љубомир Маџар, економиста и др Мирослав Здравковић, уредник сајта Макроекономија.

Представници привреде су у уводним излагањима образложили стање у привреди и изнели предлоге мера за решавање економске кризе у Републици Србији.

Светска економска криза је почела 2008. године. Тада су представници привреде упозоравали Владу да ће криза захватити и Србију, што ће се првенствено исказати кроз раст незапослености, односно пад броја запослених. Предлагали су мере за растерећење привреде, али није било реакција од стране Владе. Према статистичким подацима, 2008. године је, због високих пореза, доприноса и разних накнада, 30% новоотворених фирми затварано после две и по године од оснивања, а 2011. године тај проценат је порастао на 49%. Данас скоро сви економски агрегати бележе негативан тренд, што је довело у тешку ситуацију 220 000 предузетника. У паду су инвестиције, куповна моћ грађана, плате, број запослених. У овом тренутку, преко половине укупног промета роба и услуга у Републици Србији обавља се у сивој економији и на црном тржишту, тј. не евидентира се и не подлеже плаћању пореза и других дажбина. Министарство финансија и привреде не врши на ефикасан начин царињење робе, царински надзор и друге послове контроле путника и промета робе и услуга са иностранством. Према подацима Светске трговинске организације, вредност робе за коју се приликом увоза у Србију на граници са Мађарском тражи повраћај ПДВ-а износи 577 милиона евра. На вредност те робе у Србији се не плаћа ни царина ни ПДВ. С друге стране, они који законито послују издвајају 63% на нето зараду на име пореза и доприноса, плаћају трошкове превоза радника, накнаду за инвалиде, боловања до 30 дана, отпремнине приликом пензионисања или отпуштања. У јануару и фебруару 2013. године у трговини је угашено 9200 радних места, а у марту је било 3800 новозапослених на сезонским пословима. 6800 трговинских радњи је затворено, а 5000 нових отворено.

Дефицит у буџету у првом кварталу је износио скоро 50 милијарди динара и ако се тренд настави дефицит ће на крају године бити 1,8 милијарди евра (Законом о буџету РС за 2013. годину предвиђен је дефицит од 1,2 милијарде евра), што би износило шест процената БДП-а (предвиђено је 3,6%). Закон је прекршен и у погледу лимита раста јавног дуга од 45%. Буџетски приходи, и поред повећања опште стопе ПДВ-а у октобру 2012. године са 18% на 20%, расту знатно спорије од очекивања, односно, номинално су мањи у односу на исти период прошле године. Иста је ситуација и са наплатом прихода од акциза који је у просеку у првим месецима ове године десетак милиона евра месечно нижи у односу на исти период 2012. године. Забележен је драстичан пад потрошње (пад промета у малопродаји у марту о.г. је био 16%, што је довело до пада запослености у грани трговине). Привреда дугује око 20 милијарди евра. У првом кварталу 2013. године 1800 радњи више је затворено него што је отворено нових. 97 000 фирми уплатило је само порезе и доприносе, али није исплатило плате, а рачуни великог броја фирми су у блокади. Министри и државни секретари недовољно сарађују. Нерационално се расподељују дискрециона средства за разне подстицаје.

Анализом финансијског система Србије утврђено је да је утврђен преобиман буџет, да је систем банкоцентричан, да банке заузимају 95% финансијског тржишта, а осигуравајућа друштва, инвестициони фондови и други учесници свега 5%. Занемарен је значај домаће штедње која износи седам милијарди евра, што је крупан комад домаћег новца који тренутно користе друге државе. Да би се мобилисао овај новац, потребна су стручна знања и изградња институције која ће руководити тим новцем у циљу реиндустријализације земље.

Под пашњацима, ливадама и угарима у Србији је 1,7 милиона хектара земље, а податак да је незапослено 800 хиљада људи и да је потребно обрадити два ара по особи за производњу хране, указује на чињеницу да остаје необрађено 100 пута више земље, односно неискоришћеног ресурса. Мере за привлачење страних директних инвестиција доводе до „испумпавања“ новца из Србије. У Словенију одлази један милион евра дневно по основу одобрених кредита и инвестиција. Криза у пословању јавних предузећа, којима управљају директори постављени по политичкој линији, довела је у кризу бројна мала и средња предузећа ослоњена на њих.

Проблем дефинисања скупа економских и политичких одлука које је потребно донети ради изласка из кризе је сувише крупан да би било ко могао бити сигуран да је нађено право решење. Изнето је упозорење да је постављање неостваривих циљева најсигурнији пут до неуспеха, да је потребно пажљиво одмеравати сваки корак и усагласити интересе унутар извршне власти. Када се траже излази из кризе, потребно је водити рачуна и о томе да је карактеристика коалиционих влада спорије доношење одлука.

Представници привреде и економисти су предложили следеће мере:

* надоместити губитак на приходној страни републичког буџета контролом поступака јавних набавки, контролом наплате пореза, рационализацијом вишка запослених у јавном сектору и њиховим обучавањем за вршење контроле протока роба и услуга, у складу са важећим прописима;
* јавне финансије водити у складу са законима и европским директивама, на начин да се из извештаја о трошењу јавних средстава јасно види да су потрошена у складу са законом, на најефикаснији и најекономичнији начин;
* ребалансом свести буџет у реалне оквире, уз фискалну релаксацију привреде и становништва и уз очување здравог дела привреде;
* смањити субвенције предузећима без пословне будућности и укинути субвенције послодавцима за отварање нових радних места;
* повећати фискалну одговорност и државе и пореских обвезника;
* обучити кадрове за вођење јавних финансија и изградњу институција;
* рационално користити средстава из буџета Републике Србије на начин да се дугорочно повећају приходи буџета;
* потребно је да Влада образује радно тело за сузбијање сиве економије, највећег социјалног и економског проблема Србије, у коме ће бити државни секретари четири надлежна министарства, представници привреде и науке;
* изградити институције ради прикупљања новца преко осигуравајућих друштава и фондова, у циљу постепеног смањења доминантног положаја банака на тржишту капитала;
* развијати приоритетне гране привреде на принципима доброг менаџерског управљања свим ресурсима;
* изједначити просечне месечне зараде по запосленом у јавном сектору са просечном месечном зарадом по запосленом у привреди РС;
* јачати приходну страну ПИО Фонда РС на принципима доброг менаџерског управљања, у циљу смањења дефицита;
* изменити дисфункционалне одредбе у низу закона, између осталих, одредбу о исплати отпремнина за целокупан радни стаж према Закону о раду и ставити ван снаге велики број прописа који отежавају пословање, посебно у области трговине;
* донети мере за укрупњавање земљишних поседа у пољопривреди;
* користити бројне потенцијале Дунава, од саобраћаја до туризма;
* ревитализовати електропривреду реструктурирањем ЕПС – повећани прилив по основу ПДВ услед повећања цене електричне енергије, искористити за заштиту оних категорија становништва и привреде које ће највише бити погођене повећањем цене.

У уводним излагањима указано је на чињеницу да рецесионе мере штедње не дају резултате, јер смањење потрошње делује на пад тражње за робама и услугама, пад тражње има за последицу пад производње, а пад производње доводи до нових отпуштања радника и затварања привредних субјеката. Предложене мере ће имати резултат уколико буду праћене акционим планом за њихово спровођење са прецизно одређеним роковима и извршиоцима.

Изнето је да је мера субвенционисања послодаваца за отварање радних места непозната у економској теорији, јер ће сваки послодавац наћи рачуна да отвори економски рентабилно радно место. Србија је субвенционисала „Фиат“ који располаже имовином од 80 милијарди долара и има више од 115 милијарди долара промета, што је више од БДП Србије.

Представник синдиката сматра да је потребно обезбедити „синдикалну столицу“ у Народној скупштини, како би синдикати могли да изнесу ставове радника о предлозима закона. Упозорио је да ће ребаланс буџета и мере које утичу на смањење плата у јавном сектору довести до пораста социјалних тензија, посебно у здравству и просвети, у којима су зараде испод републичког просека.

У дискусији, народни посланици су изнели оцене, предлоге, мишљења и дали сугестије о предложеним мерама.

Истакнуто је да је у Србији дубоко укорењено у свести већине грађана очекивање да ће држава да решава све проблеме. Потребно је да се ради на промени свести, да се грађанима саопштава истина о томе какво је стање у друштву и које су мере због тога нужне и неопходне. Приликом разматрања питања о привредним кретањима у Народној скупштини, потребни су стручна помоћ, предлози и процене економиста.

У Народној скупштини постоји „синдикална столица“. Синдикате представља двоје народних посланика, али да међу двадесет пет хиљада синдикалних организација у Србији нема синдикалних вођа који својим личним примером показују да предстоји велика борба за права радника.

Задатак економске дипломатије није да организује промоцију извршне власти и политичара, као што је постала пракса, већ да уговара пласман српских производа на тржишта земаља у којима су ангажовани. Када је у питању руско тржиште, економски саветници су потребни у Сибиру и у другим удаљеним деловима Руске Федерације. Потребно је направити јасан план на којим тржиштима је потребно промовисати српске производе. Постоје државе, као што је Ангола, које бележе висок привредни раст и са којима Србија има традиционално добру сарадњу, али нема економског саветника. Такође, потребно је преиспитати неопходност присуства економског саветника у Сарајеву, где је због близине тржишта могуће директно уговарити послове.

Србији је потребна жестока борба против мита и корупције и решавање проблема који су довели до тога да постане увозник меса, млека, јабука. Србија увози 83% свињског меса, а српске јабуке које је Хрватска прошле јесени откупила по цени од 15-20 динара и ускладиштила у хладњачама, сада се увозе по цени од 150 до 180 динара. Покрет за привредни препород Србије припремио је конкретне пројекте чијом реализацијом би се запослило 150 000 радника у наредне три године. Пројектима је предвиђено да се у прве две године засади, као поклон, 50 милиона садница воћа. За 20 до 30 наредних година саднице би давале три до пет милијарди динара бруто производа. То је инвестиција која би износила само 75 милиона евра, а запослила би преко 35 000 радника на садњи, изградњи, преради поврћа итд. Пројектима је предвиђена изградња сто хладњача за складиштење воћа, изградња 150 фабрика за прераду, меса, месних прерађевина, воћа, поврћа, сточне хране, 250 малих погона за производњу разних врста амбалаже од папира, картона, дрвета, стакла, која може да запосли преко 7 500 радника. Изградњом хиљаду фарми ситне и крупне стоке престала би потреба за увозом свињског и телећег меса, а запослило би се преко 7 500 радника. Хиљаду фарми за узгој кокоши, ћурака, фазана, препелица и осталог органски произведеног живинског меса може да запосли преко 15 000 радника. Изградњом стакленика и пластеника на више стотина хектара запослило би се преко 3 500 радника. За реализацију тих пројеката потребно је и стотинак логистичко-дистрибутивних центара. Извоз би био обезбеђен изградњом 10 продајних центара типа "Метро" у Руској Федерацији. У дрвној индустрији, према овим пројектима, запослило би се 160 000 радника. Предуслов за реализацију ових пројеката је да се донесе Закон о задружно-акционарским друштвима, по моделу Француске која има 52 000 задруга.

Када је реч о субвенцијама за отварање радних места, изнето је мишљење да су субвенције и банкарске гаранције биле на располагању и домаћим и страним предузећима, али да домаћа предузећа нису могла да их искористе због тога што у билансима и документима нису приказивала стварно стање, како би остваривала већу добит. „Фиат“ и друга предузећа која су искористила ову могућност, запослила су преко 50 000 радника и покренула извоз производа који садрже више од половине домаћих компоненти. Ова мера, иако није тржишна, имаће резултат у извозу од неколико милијарди евра до краја ове године. Поред тога, Крагујевац је био „долина глади“ пре привлачења ове инвестиције субвенцијама.

Изнето је и мишљење да краткорочне, једноставне мере не могу да дају резултат и да је потребно да се постигне политички и друштвени консензус око жеље да се крене другим путем ка циљу, а то је бољи и квалитетнији живот, владавина права, слободно тржиште, социјално одговорно друштво, одговорност за вршење јавне функције, представничка демократија. Потребно је решити питање нелојалне конкуренције међу банкама, јер постоје пријатељске банке које добијају послове супротно добрим пословним обичајима. Изнета је бојазан да новац наших грађана није сигуран на штедњи, зато што се банке не усуђују да продају колатералу и хипотеке из страха да ће се урушити финансијско тржиште.

Србија има четири милиона и двеста хиљада хектара обрадивог земљишта, а само 200 хиљада хектара се наводњава. Прерађивачка индустрија остварује 15 милијарди динара промета, а има могућност да оствари и до 100 милијарди. За изградњу соларних генератора се тешко добијају дозволе. Регулатива којом је уређено власништво над земљиштем је компликована (конверзија, реституција) и значајно отежава доношење одлука о улагању у свим областима. Због недостатка организације, у Србији у шумама годишње пропадне две милијарде евра биомасе, а на њивама још толико, зато што се не користи као енергент. Разлике између развијених и неразвијених општина су велике и неопходно је донети Закон о социјалном предузетништву како би се смањиле.

Прекомерно запошљавање је велики проблем јавног сектора и велики трошак за државу. Проблем високе банкоцентричности система је озбиљан, тржиште капитала не постоји, а Комисија за хартије од вредности нема функцију коју би требало да има. Постојало је неколико иницијатива да се створи регионална берза, тржиште капитала за обвезнице и акције, где би привреда и грађани могли да дођу до додатних средстава. Порези и доприноси су на високом нивоу и гурају привреду у сиву зону. Већина радника у Србији прима минималну зараду, и због тога није оштећен само буџет, већ и већина запослених који немају кредитну способност. Постоје паралеле са оним што се данас дешава у Србији и у Европи, које воде рестриктивну монетарну и рестриктивну пореску политику са фиксним курсом, са политиком која је зауставила раст у Енглеској после Првог светског рата и до деведесетих година се није вратила на прихватљив однос јавног дуга и бруто друштвеног производа.

Указано је да улагања државе у поједина предузећа доводе до неравноправности привредних субјеката на тржишту. Неравноправност је присутна и у области образовања, тиме што студенти не могу да бирају да ли ће студирати на приватном или државном факултету, уколико се квалификују за финансирање из буџета. Пацијенти не могу да бирају да ли ће се лечити у приватној или државној пракси, и то није само питање неравноправности, већ и нерационалности. Предузећа у реструктурирању само троше новац из буџета, што је такође проблем нерационалности употребе буџетских средстава. Домаћа предузећа не могу да конкуришу страним за субвенционисање отварања радних места јер не могу да обезбеде тржиште за пласман производа који немају бренд. У овом тренутку је потребно да држава и друштво у целини има храбрости да уђу у озбиљне реформе и да се обезбеди равноправност привредних субјеката. Изнет је пример Градског саобраћајног предузећа Београд, које троши 100 милиона евра из буџета од пореских обвезника и то се не посматра као проблем, а када ЈП Железнице Србије потроши 100 милиона, то је проблем. Многи проблеми у функционисању ових система могли би се решити приватизацијом.

Истакнуто је да без институција и без одговорне политике нема изласка из кризе и изнет предлог да председник Републике Србије иницира договор представника свих парламентарних политичких странака око антикризних мера. У министарствима морају бити паметни и образовани људи, који ће користити стручна знања Академије наука, факултета и института, јер ће се светска економија у будућности заснивати на знању.

Привлачење страних директних инвестиција давањем субвенција за радна места дало је добре резултате. Од почетка године, до раста БДП је дошло због раста извоза и раста цена пољопривредних производа. Буџетски дефицит је растао уз пораст извоза и стагнацију инфлације, зато што је буџет планиран у другим условима. Потребно је извршити попис домаћих производа који имају бренд и радити на промовисању њиховог извоза. Оцењено је да је то једна од кључних препорука на заједничкој седници.

Александар Љубић, државни секретар у Министарству финансија и привреде, истакао је да у Министарству активно раде на поправљању амбијента за рад малих и средњих предузећа који су кичма економије земље. Први резултати мера које се сада спроводе и активности на којима се тренутно ради биће видљиви крајем године. Велика је економска криза и у Европи и прелива се на Србију, јер је европско тржиште највеће тржиште за пласман производа из Србије.

Приликом закључивања седнице, председавајућа је оценила да је неопходан консензус свих релевантних субјеката о суштинским реформама у економији Србије, као што су реструктурирање јавног и банкарског сектора, пензионог фонда, о питању отпремнине и субвенција, улози економских саветника, коришћењу ресурса, као и о питањима страних директних инвестиција. Обрађени тонски снимак седнице биће достављен Министарству финансија и привреде ради информисања и евентуалног предлагања и предузимања мера из своје надлежности. Заједничка седница два одбора је добар пример сарадње и треба да постане пракса да се састају једном у два месеца и, у дијалогу стручне јавности, парламента и извршне власти, изнесу оцену стања и предлажу решења.

У дискусији су учествовали: Александра Томић, Весна Ковач, Владимир Илић, Драгомир Карић, Миодраг Николић, Владимир Маринковић, Бошко Ристић, Војислав Вујић, Ђорђе Стојшић, Зоран Анђелковић, Марко Атлагић и Александар Љубић.

Седница је закључена у 14,45 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Душан Лазић др Александра Томић